Am Sunndig hänn mir uns im Restaurant Wyysedaal bim badische  Bahnhof troffe. Mit em Zug sin mir no Lörrach gfaare, wo uns die yhaimische Narregilde ganz härzligg empfange hänn. No emene doch ängere Fuessmarsch quer durch s'Zentrum vo Lörrach sin mir den in yyre Käller zem Apéro kho. Dä Apéro isch vo de Narregilde offeriert gsy. Und do au d'Schicht vo der Lörracher Fasnacht uns vorgschtellt worde isch, hett unsere Organisator, dr Thomas Schneider (besser bekannt als Schnitzge), als Dangg e Ladärnehelge vo unserer Stammlampe yyberaicht. E Bild vo Mainz ....?!? Mit  emene scheene Calvados hänn sich unseri Pfyffer au härzliggscht bedanggt. Denn sin mir yygschtande und hänn ins Restaurant "der Biergarten" gässlet. Unser Obmaa, dr Peter Kolp, hett no aimol sy Narrekappe aaglegt (zer grosse Fraid vom Bruno V.) und hett e grossartigi Büttereed ghalte. Au hett dr Peter nitt vergässe, all de liebe Wettstaimitglyder, wo immer ebbis zuem Glinge vom ganze Cliquejoor bytraage, härzligg Danggscheen z'saage. Der Schnitzelbangg derf nadyrlig au nit fääle. Do mecht ich emool Danggscheen  saage, Schlutti und Däni, dass yyr euch jedes Joor sehr vyl Zyt nämme, fir uns es Schnitzelbangg uff d'Bai z'stelle. No em Uffenthalt im Biergarte sin mir zem Bahnhof gässlet und no Basel gfaare. Denn hett me d'Wettstai in alle Gasse kenne gseh. Do e härzligge Dangg an dr Toni Lämmle, wo uns die ganzi Fasnacht toll durch d'Stroosse gfiert hett. Am zänni Z'Nacht isch den au fir dr Stamm d'Fasnacht 2004 Vergangehait. Em Schnitzge no emool vyle Dangg fir s'Organisiere vom Bummel.